Carmen Dan a demisionat de la Ministerul de Interne acuzând-o pe Viorica Dăncilă că a cedat presiunilor președintelui Iohannis

Carmen Dan a anunţat că a demisionat din funcţia de ministru al Afacerilor Interne, în urma unei discuţii pe care a avut-o luni cu premierul Viorica Dăncilă, transmite Agerpres.

„O discuţie sinceră şi directă aşa cum cred eu că este normal să se poarte discuţiile şi politic şi instituţional. L-am informat pe premierul României că nu este necesar să supună la vot în CEx mandatul ministrului de Interne, motiv pentru care i-am spus că pun mandatul pe masa domniei sale şi am fost oarecum interesată de motivele pentru care are loc această schimbare. Înţeleg că nu intră în discuţie nicidecum un criteriu de neperformanţă, înţeleg în subsidiar că este vorba despre o decizie politică, iar eu, bineînţeles, că respect decizia. (…) Nu am să cer nimic din vreme ce mi-am depus mandatul, deci nu va fi nevoie să fie un vot”, a declarat Carmen Dan, luni, înainte de şedinţa CExN al PSD.

Aceasta a arătat că a avut o discuţie cu premierul şi despre „presiunea străzii”.

„Acum un an nu ne-a deranjat, ne deranjează acum. (…) Mă aştept să ia act de demisia mea. Nu sunt emoţionată decât în măsura în care am investit în acest minister şi sper în continuare ca acest minister să rămână în topul încrederii cetăţenilor. Plec cu fruntea sus din Ministerul Afacerilor Interne. (…) Nu am ce să-mi reproşez”, a spus Carmen Dan.

În ceea ce priveşte organizarea alegerilor din 26 mai, ea a menţionat că tot ce a intrat în competenţa MAI ”a decurs în regulă”.

Fiind întrebată despre cine va prelua conducerea MAI, Carmen Dan a răspuns: „Nu ştiu dacă s-a decis într-un mod cert, dar i-aş ura succes colegului meu, senatorul Moga”.

Întrebată dacă în cazul ei PSD a cedat în faţa lui Klaus Iohannis, care i-a cerut demisia din funcţie, aceasta a afirmat: „Da, se pare că da”.

”Unii membri ai PSD nu au învățat nimic. Doamna Carmen Dan e dezinformată, niciodată PSD nu a cedat presiunilor președintelui”, a spus Viorica Dăncilă.

Carmen Dan a fost considerată o fidelă a lui Liviu Dragnea, cel care a și promovat-o constant în funcții precum prefect, parlamentar sau ministru. Cei doi s-au cunoscut la Consiliul Județean Teleorman.

Citește și: Dăncilă, după demisia lui Carmen Dan: Unii membri ai PSD nu au învăţat nimic şi ies în spaţiul public

Foto: InquamPhotos / Octav Ganea